ซิกน่าคาด เบี้ยสุขภาพ เติบโต2เท่า
ประกันภัยข้ามชาติ คาดปี 2560 เบี้ยสุขภาพเติบโต 2 เท่า ผลจากนโยบายรัฐกระตุ้นกำลังซื้อ
29 ต.ค. 2565

ประกันภัยข้ามชาติ คาดปี 2560 เบี้ยสุขภาพเติบโต 2 เท่า ผลจากนโยบายรัฐกระตุ้นกำลังซื้อ
นายจูเลียน เมงกัล ประธานเจ้าหน้าที่บริหารและผู้จัดการประจำประเทศไทย บริษัท ซิกน่าประกันภัย คาดว่าปี 2560 ตลาดประกันสุขภาพไทยจะเติบโต 2 เท่า เนื่องจากรัฐบาลมีแผนชัดเจนในการดูแลสุขภาพคนไทยในระยะยาวที่ถูกจัดไว้ในแผนพัฒนาเศรษฐกิจและสังคมแห่งชาติ ฉบับที่ 12 รวมทั้งไทยมีโครงสร้างพื้นฐานด้านการรักษาที่ดีมาก และรัฐบาลมีนโยบายสนับสนุนให้ไทยเป็นศูนย์กลางการรักษาพยาบาลในภูมิภาคเอเชีย และมีแผนโอนค่ารักษาพยาบาลข้าราชการให้ธุรกิจประกัน สร้างความตื่นตัวให้กับประชาชนทำประกันสุขภาพมากขึ้น
แหล่งข่าวจากสำนักงานอัตราเบี้ยประกันวินาศภัย (IPRB) เปิดเผยว่า 9 เดือนแรก ธุรกิจประกันวินาศภัยมีเบี้ยประกันสุขภาพรับรวม 5,970 ล้านบาท เพิ่มขึ้น 1.65% โดยจำนวนกรมธรรม์เพิ่มขึ้น 12.02% เทียบกับงวดเดียวกันของปีก่อน เท่ากับว่าบริษัทประกันวินาศภัยหันมาออกแบบประกันสุขภาพด้วยเบี้ยที่ต่ำลง เพื่อให้ลูกค้าสามารถเข้าถึงประกันสุขภาพได้มากขึ้น โดยเบี้ยเฉลี่ยอยู่ที่ 1.4 หมื่นบาท/กรมธรรม์ ลดลงจากงวดเดียวกันของปีก่อน ที่เบี้ยเฉลี่ยอยู่ที่ 1.54 หมื่นบาท/กรมธรรม์
ทั้งนี้ บริษัท บูพาประกันภัย มีส่วนแบ่งเบี้ยประกันสุขภาพสูงสุด 37.16% ของเบี้ยรับรวม ตามด้วยบริษัท ซิกน่าฯ มีส่วนแบ่ง 12.53% บริษัท กรุงเทพประกันภัย 7.03% บริษัท แอกซ่า ประกันภัย 5.31% และบริษัท ประกันคุ้มภัย 4.56%